לוקי (סדרת טלוויזיה)

תקציר העלילה

לאחר אירועי "סוף המשחק", לוקי נמלט ממאסרו עם אבן הטסראקט, ומנצל אותה על מנת לחזור אחורה בזמן לאירועים מכריעים בהיסטוריה האנושית ולהשפיע עליהן.

פיתוח

בספטמבר 2018, דווח כי אולפני מארוול עסוקים בפיתוחן של מספר מיני-סדרות עבור שירות הזרמת המדיה החדש של אולפני וולט דיסני, "דיסני+", שיתמקדו בדמויות "הדור השני" של סרטי היקום הקולנועי של מארוול שלא היו להם ואף לא סביר שיהיו להם סרטי סולו משלהם, כמו דמותו של לוקי; שחקנים שגילמו את הדמויות בסרטי היקום התעתדו לשוב ולגלם את דמויותיהם עבור מיני-הסדרות, כולל טום הידלסטון. מיני-הסדרות השונות התעתדו לכלול שישה עד שמונה פרקים לכל מיני-סדרה, עם "תקציב [גדול] שיתחרה באלו של הפקת אולפנים מרכזית", ולהיות מופקות על ידי אולפני מארוול עצמן ולא על ידי חטיבת הטלוויזיה של מארוול שהיו אחראיות להפקת סדרות טלוויזיה אחרות ביקום הקולנועי; נשיא אולפני מארוול, קווין פייגי התעתד לנקוט "חלק מעשי" בליווי תהליך הפיתוח של כל מיני-סדרה, זאת תוך כדי התמקדות בהמשכיותן של עלילותיהם של מימי-הסדרות עם הסרטים ו"טיפול" בשחקנים שיגלמו את דמויותיהם מהסרטים. בנובמבר, מנכ"ל דיסני, בוב איגר, אישר כי סדרה שתתמקד בדמותו של לוקי נמצאת בתהליכי פיתוח ושטום הידלסטון צפוי לשוב לגלם את דמותו.
בפברואר 2019, מייקל וולדרון נשכר לתפקיד השואו-ראנר והמפיק בפועל של הסדרה. וולדרון גם כתב את התסריט עבור פרק הפיילוט. הסדרה הייתה צפויה לעקוב אחר דמותו של לוקי כשהוא "צץ לאורך ההיסטוריה האנושית כמשפיע לא סביר על אירועים היסטוריים". חודש לאחר מכן, פייגי הצהיר כי במהלך סרטי היקום הקולנועי של מארוול, לוקי הוא בן יותר מאלף שנה, כך שהסדרה תבחן את מה שעשה במהלך חייו הארוכים. פייגי הוסיף כי האינטרס של אולפני מארוול בהפקת הסדרה הייתה העבודה עם הידלסטון וחקירת דמותו של לוקי מעבר להיותו הנבל המשני בסרטים. באוגוסט, הידלסטון הסביר כי הוא ידע על תפקיד האורח שלו ב"סוף המשחק" עוד כאשר הוא צילם את מותו של לוקי "מלחמת האינסוף, אך הוא החשיב "מלחמת האינסוף" כסופו האמוציונלי של דמותו. לאחר מכן, נודע להידלסטון על התוכניות להפיק סדרה על לוקי כשישה שבועות לפני יציאת "מלחמת האינסוף", ושמר על כך בסוד עד להכרזתה הרשמית בהמשך אותה שנה. הידלסטון הביע התרגשות מהיכולת לשנות את לוקי בדרכים שונות על ידי לקיחת גרסתו הקודמת יותר של הדמות ואילוצו להתמודד מול אויבים אימתניים יותר שהוא מעולם לא ראה כמותם. באותו החודש, נחשף שהבמאית קייט הרון תביים את מיני-הסדרה, ובמקביל אושר שמיני-הסדרה תכלול שישה פרקים.

כתיבה

הסדרה עתידה להתרחש לאחר אירועי "סוף המשחק", במהלכם לוקי גנב את אבן הטסראקט מטוני סטארק, שחזר בזמן לאירועי "הנוקמים", מה שיצר ציר זמן חלופי במקביל לציר הזמן עליו נמצאים סרטי היקום הקולנועי הראשיים. בסדרה, לוקי משתמש באבן הטסראקט על מנת לנסוע בזמן ולשנות את ההיסטוריה האנושית. באוגוסט 2019, במאית הסדרה, הרון, הצהירה כי הסדרה "תיקח את לוקי לחלק חדש לחלוטין ביקום הקולנועי של מארוול" ואילו וולדרון אמר שהסדרה "תחקור את השאלות שיש לכולנו: לאן נעלם לוקי אחרי שהוא הרים את אבן הטסראקט? האם לוקי יכול אי פעם להתיידד עם מישהו? והאם השמש תזרח עליו שוב אי פעם?".

ליהוק

עם ההכרזה על פיתוח והפקת הסדרה בנובמבר 2018, דווח במקביל כי הידלסטון צפוי לשוב לגלם את דמותו של לוקי. בפברואר 2019, יו"ר אולפני דיסני, אלן הורן, אישר רשמית את שובו של הידלסטון לגילום דמותו של לוקי.

צילומים

צילומי הסדרה עתידים להתחיל בתחילת שנת 2020; והבמאית קייט הרון עתידה לביים את כל ששת פרקי הסדרה.

שידור

הסדרה עתידה לעלות לשידור בשירות הזרמת המדיה של דיסני "דיסני+" בתחילת שנת 2021, ולכלול שישה פרקים בני שעה שיעלו לשידור באופן שבועי.